Boek: Die skilpad se laaste traan | Maroela Media
Boek: Die skilpad se laaste traan
Dis 'n donker karoonag en Siena hardloop grondpadlangs. Sy is bebloed en vlug na die laerskool by Seekoegat, die enigste plek waar sy veilig sal wees, maar dis ver – drie dae met 'n donkiekar – en sy is te voet.
Soos wat Siena hardloop, speel die lewensverhaal van haar en twee vriende in haar herinneringe uit. Sy onthou die verwilderde en verwaarloosde Boetie, en Kriekie wie se ma by die stilhouplekke al langs die N1 moes werk. Wanneer hulle drie mekaar later weer as grootmense raakloop, moet hulle hard besin oor die dinge van gister wat elkeen sy eie koers laat inslaan het. Saam met Siena se storie loop die Karooskilpad se spore: 'n Dier wat die wysheid van die landskap saam met hom dra en wat 'n enkele traan stort wanneer hy doodgaan.
In Die skilpad se laaste traan verken Carol Campbell weer die magiese, oeroue wêreld van die Karoo, vir donkiejare reeds die plek van die karretjiemense.
Carol Campbell debuteer in 2013 met haar hoogaangeskrewe roman Karretjiemense (My Children Have Faces in Engels). Daarna het sy 'n Huis vir Ester (Esther's House in Engels) in 2014 by Umuzi gepubliseer. Sy het as joernalis onder andere vir die Argus, die Cape Times en die Mercury gewerk. Sy woon tans in die Verenigde Koninkryk saam met haar gesin.